Iltalehden tietojen mukaan hallituskriisin mahdollisesti laukaisevaa kompromissiesitystä viilataan parhaillaan.

Juha Sipilä ja Alexander Stubb hakevat kompromissia nyt kuumeisesti. JENNI GÄSTGIVAR

Hallituksen neuvottelut keskeytyivät yöllä kahden maissa. Iltalehden tietojen mukaan tämä johtui siitä, että silloin oli pöydällä sen verran hyvä ehdotus kompromissiksi, että neuvottelijat päättivät vetäytyä nukkumaan.

Viimeistä esitystä viilataan parhaillaan. Tarkkaa tietoa esityksen sisällöstä ei vielä ole, mutta ilmeisesti keskusta tulee hieman kokoomusta vastaan. Tapahtuuko se vähentämällä hieman sote-alueita 18:sta esitetystä vai jollakin muulla tavalla, sitä ei vielä tiedetä.

Keskustan eduskuntaryhmässä eilen kärjistynyttä hallituskriisiä pidetään kokoomuksen mediatemppuna ja profiilin nostona. Kokoomuslaiset taas ovat sitä mieltä, että keskusta tunkee väkisin kurkusta alas haaveilemaansa maakuntamallia.

Keskustan eduskuntaryhmässä on myös vahvasti sellainen henki, että jos sote-solmu ei aukea, mennään uusiin vaaleihin. Ryhmässä ei uskota, että maan hallitseminen onnistuisi korvaamalla kokoomus RKP:llä ja kristillisdemokraateilla.